KIRJALLINEN KYSYMYS E-2326/02 esittäjä(t): Daniel Varela Suanzes-Carpegna (PPE-DE) komissiolle. Yhteisön toimivalta suojelutoimissa.



Virallinen lehti nro 192 E , 14/08/2003 s. 0058 - 0059



KIRJALLINEN KYSYMYS E-2326/02 esittäjä(t): Daniel Varela Suanzes-Carpegna (PPE-DE) komissiolle (26. heinäkuuta 2002) Aihe: Yhteisön toimivalta suojelutoimissa Yhteisen kalastuspolitiikan (YKP) uudistamista koskevissa ehdotuksissa, jotka komissaarien kollegio hyväksyi 28. toukokuuta 2002, komissio antaa lisää toimivaltaa rannikkovaltioille vakiinnuttamalla oikeudenkäyttövaltaansa kuuluvilla vesillä teknisiä toimia, joihin tarvittaisiin vain komission lupa. Tarkemmin sanottuna rannikkovaltiot saavat antaa kaikkiin aluksiin 012 mailin alueella sovellettavia määräyksiä sekä kaikkiin yhteisön aluksiin muilla alueilla sovellettavia kiireellisiä toimia. Koska yhteisössä on jo menettely, jolla komissio voi toteuttaa lyhyellä aikavälillä kiireellisiä toimia, jotka neuvosto myöhemmin vahvistaa, niin millä tätä uutta menettelyä perustellaan? Katsooko komissio, että kyseisten valtuuksien myöntäminen rannikkovaltioille on voimassa olevan yhteisön oikeuden mukaista? Jos vastaus on myönteinen, niin minkä lainkohtien sääntöjen perusteella? Eikö komissio katso, että juuri sen olisi toteutettava näitä toimia muuttumattomuuden periaatteen takaamiseksi? Franz Fischlerin komission puolesta antama vastaus (16. syyskuuta 2002) Arvoisan parlamentin jäsenen kirjallisessa kysymyksessä viitataan komission ehdotuksen 8 ja 9 artiklaan. Ehdotuksen 8 artiklassa säädetään jäsenvaltioiden toteuttamista kiireellisistä toimenpiteistä ja 9 artiklassa jäsenvaltioiden 12 meripeninkulman vyöhykkeen sisäpuolella toteuttamista toimenpiteistä. Ehdotuksen 8 artikla koskee lyhyen aikavälin kiireellisiä toimenpiteitä ja 9 artikla puolestaan 12 meripeninkulman vyöhykkeen rajoissa toteutettavia ei-kiireellisiä toimenpiteitä. Kyse ei ole uudesta menettelystä, sillä siitä säädetään nykyisin kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla 30. maaliskuuta 1998 annetun neuvoston asetuksen (EY) N:o 850/98(1) 46 artiklassa, jossa käytetään eri sanamuotoa (sitä sovelletaan paikallisiin kantoihin) mutta jonka vaikutus on ehdotuksen 9 artiklaa vastaava. Kyseinen 46 artikla ja ehdotettu 9 artikla eroavat luonnollisesti toisistaan, sillä 46 artiklaa ei sovelleta muiden jäsenvaltioiden aluksiin. Komissio on kuitenkin sitä mieltä, että rajoittavia säilyttämis- ja hoitotoimenpiteitä on vaikutusten tehostamiseksi sovellettava kyseisellä vyöhykkeellä asianomaisen rannikkojäsenvaltion alusten lisäksi myös muihin aluksiin, joilla on oikeus harjoittaa kalastusta tällä alueella. Tällaisten toimenpiteiden on oltava syrjimättömiä, minkä vuoksi kyseisessä artiklassa on säädetty menettelyä koskevista suojalausekkeista. Yksi esimerkki niistä on muiden asiaankuuluvien jäsenvaltioiden viranomaisten ottaminen mukaan tähän menettelyyn (ks. 1 ja 2 kohdan toinen luetelmakohta). Jäsenvaltiot ja asiaankuuluvat alueelliset neuvoa-antavat toimikunnat voivat esittää kirjallisia huomautuksia komissiolle, ja komissio vahvistaa tai peruuttaa toimenpiteen 15 työpäivän kuluessa. Jäsenvaltiot voivat saattaa komission päätöksen neuvoston käsiteltäväksi, jolloin neuvosto voi päättää asiasta toisin määräenemmistöllä. Viimeksi mainittua säännöstä ei pidä tulkita toimivaltuuksien siirtämiseksi. EY:n perustamissopimuksen 5 artiklassa määritellyn suhteellisuusperiaatteen mukaisesti yhteisön toiminnassa ei saada ylittää sitä, mikä on tarpeen perustamissopimuksen tavoitteiden saavuttamiseksi. Näin ollen komissio katsoo, että sellaisten kalavarojen säilyttämistä ja hoitoa koskevien toimenpiteiden toteuttaminen, joita yhteisö ei ole tähän mennessä toteuttanut, voidaan uskoa kyseisellä alueella asiaankuuluvan rannikkojäsenvaltion tehtäväksi. Näiden toimenpiteiden yhdenmukaisuus puolueettomuusperiaatteen kanssa taataan tehokkaasti menettelyä koskevien suojalausekkeiden avulla. (1) EYVL L 125, 27.4.1998.